b'\n_START_ARTICLE_\nCesar D\xc5\xbeinmu\n_START_SECTION_\nIme in titula\n_START_PARAGRAPH_\nD\xc5\xbeinmu je omenjen kot prvi japonski cesar v dveh najstarej\xc5\xa1ih japonskih kronikah, Kod\xc5\xbeikiju (712)\xc2\xa0in\xc2\xa0Nihon \xc5\xa0okiju (721); v slednjemu sta navedeni letnici vladavine D\xc5\xbeinmuja med leti 660-585 pr. n. \xc5\xa1t. V \xc4\x8dasu cesarja Kanmuja (737-806) je \xc5\xa1olar Omi no Mifune skoval titulo tenno (\xe5\xa4\xa9\xe7\x9a\x87 "nebe\xc5\xa1ki vladar") po vzoru kitajskega naziva Ti\xc4\x81n-d\xc3\xac (\xe5\xa4\xa9\xe5\xb8\x9d); cesarja pa naj bi prikazovala kot zemeljski kontrapol zvezdi Severnici, sti\xc4\x8di\xc5\xa1\xc4\x8du nebesnih kvadrantov. Mnogim cesarjem, tudi D\xc5\xbeinmuju, je posthumno dodal danes uporabljana kanoni\xc4\x8dna imena kitajskega izvora. Pred tem \xc4\x8dasom so bili vladarji znani pod titulo Sumera no mikoto\xc2\xa0ali Okimi._NEWLINE_Po legendarnih zapisih\xc2\xa0v Kod\xc5\xbeikiju se je\xc2\xa0cesar rodil 13. februarja 711 pr. n. \xc5\xa1t. (na prvi dan prvega meseca kitajskega koledarja), umrl pa 9. aprila 585 pr. n. \xc5\xa1t. (na enajsti dan tretjega meseca). Tako Kod\xc5\xbeiki kot Nihon \xc5\xa0oki navajata njegovo pravo ime kot\xc2\xa0Kamu-jamato Ivare-biko no mikoto (\xe7\xa5\x9e\xe5\x80\xad\xe4\xbc\x8a\xe6\xb3\xa2\xe7\xa4\xbc\xe7\x90\xb5\xe5\x8f\xa4\xe5\x91\xbd/\xe7\xa5\x9e\xe6\x97\xa5\xe6\x9c\xac\xe7\xa3\x90\xe4\xbd\x99\xe5\xbd\xa6\xe5\xb0\x8a). Ivare ozna\xc4\x8duje toponomasti\xc4\x8dno enoto, katere namen ni pojasnjen._NEWLINE_Japonska cesarska hi\xc5\xa1a je svojo pravico do prestola tradicionalno bazirala na linijskem potomstvu, ki sega v starodobni \xc4\x8das mitov in ki je povezano z bo\xc5\xbeanskim.\n_START_SECTION_\nLegenda\n_START_PARAGRAPH_\nV japonski mitologiji je epoha bogov obdobje pred D\xc5\xbeinmujevim nastopom na prestol. Zgodbe o njegovem \xc5\xbeivljenju, kot jih opisujeta najstarej\xc5\xa1i ohranjeni kroniki, so pogosto uporabili za prepis zgodovine in legend mnogih klanov, saj so \xc5\xbeeleli lastno preteklost povezati z mitologijo legendarnih figur. Primer je povezava zgodb klana Otomo s cesarjem D\xc5\xbeinmujem, klana Mononobe s cesarjem Sud\xc5\xbeinom in klana Soga s cesarjem Od\xc5\xbeinom._NEWLINE_Cesar D\xc5\xbeinmu je bil preko o\xc4\x8deta Ugajafukiezuja direktni potomec so\xc4\x8dnega bo\xc5\xbeanstva Amaterasu. Ta je imela sina, imenovanega Ame no O\xc5\xa1ihomimi no Mikoto, preko njega pa vnuka Ninigi-no-Mikota. Vnuka je poslala na japonsko oto\xc4\x8dje, kjer se je poro\xc4\x8dil s princeso Konohana-Sakuja. Med njunimi tremi sinovi je bil Hikohohodemi no Mikoto, imenovan tudi Jamasa\xc4\x8di-hiko, ki se je poro\xc4\x8dil s princeso Tojotama, h\xc4\x8derko morskega boga Rjud\xc5\xbeina. Imela sta sina, imenovanega Hikonagisa Takeugaja Fukiaezu no Mikoto. Fanta sta ob rojstvu zapustila. Vzgajala ga je princesa Tamajori, sestra njegove mame. Ko sta se kasneje poro\xc4\x8dila, sta imela \xc5\xa1tiri sinove. Zadnji med njimi je postal cesar D\xc5\xbeinmu.\n_START_SECTION_\nSelitev\n_START_PARAGRAPH_\nD\xc5\xbeinmujev brat Taka\xc4\x8diho je bil glede na kronike rojen na jugu Kju\xc5\xa1uja v dana\xc5\xa1nji prefekturi Mijazaki. Pod vodstvom starej\xc5\xa1ega brata Icuse no Mikota so se selili na vzhod preko Notranjega morja Seto, da bi na\xc5\xa1li bolj primerno lokacijo za vodenje celotne dr\xc5\xbeave. Ob prihodu v Ninivo (dana\xc5\xa1nja Osaka) so naleteli na poglavarja Nanasunehika ("dolgonogega mo\xc5\xbea"), ki je ubil Icuseja v bitki. D\xc5\xbeinmu je spoznal, da so izgubili, ker so se borili proti vzhodu, kjer prebiva sonce. Ukazal je premik na polotok Ki\'i, od koder bi se borili proti zahodu. Dosegli so Kumano in si kasneje pod vodstvom trinogega vrana Jatagarasuja prisvojili \xc5\xa1e Jamato. V Jamatu je \xc5\xbeivel Nigihajahi no Mikoto, ki je tudi trdil, da je potomec bogov. Ko je spoznal D\xc5\xbeinmuja, je sprejel legitimnost njegove zapu\xc5\xa1\xc4\x8dine. Od tega trenutka dalje je re\xc4\x8deno, da je D\xc5\xbeinmu zasedel prestol._NEWLINE_Ko se je cesar D\xc5\xbeinmu nekega dne vzpenjal po gori blizu Nare, da bi si ogledal notranje morje Seto, je pripomnil, da ga spominja na sr\xc4\x8dno obliko, ki jo ustvarita ka\xc4\x8dja pastirja med parjenjem (arh. \xe7\xa7\x8b\xe6\xb4\xa5 "akicu"). Komar mu je potem \xc5\xbeelel popiti kri, a ker je bil cesar poosebljen bog (\xe7\x8f\xbe\xe5\xbe\xa1\xe7\xa5\x9e "akicumikami"), mu je na pomo\xc4\x8d prisko\xc4\x8dil ka\xc4\x8dji pastir in komarja ubil. Japonska je s tem dobila svoje klasi\xc4\x8dno ime "Oto\xc4\x8dje ka\xc4\x8djega pastirja" (\xe7\xa7\x8b\xe6\xb4\xa5\xe5\xb3\xb6 "akicu\xc5\xa1ima")._NEWLINE_Cesar je umrl pri 126 letih in bil posmrtno imenovan D\xc5\xbeinmu, "bo\xc5\xbeanska mo\xc4\x8d" ali "bog-bojevnik". Ni dvoma, da je ime kitajskega izvora in budisti\xc4\x8dno po implikaciji, kar nakazuje, da je bilo pridano stoletja kasneje. Na splo\xc5\xa1no verjamejo, da je bilo njegovo ime in lik razvit v \xc4\x8dasu, ko so bile v Kod\xc5\xbeiki zapisane legende o dinastiji Jamato._NEWLINE_Po virih, ki so \xc5\xa1e starej\xc5\xa1i od Kod\xc5\xbeikija in Nihon \xc5\xa0okija, poznamo tudi druga\xc4\x8dno zgodbo o cesarski liniji. D\xc5\xbeinmujevo dinastijo naj bi zamenjala dinastija cesarja Od\xc5\xbeina, njegovo pa dinastija cesarja Kejtaja. V Kod\xc5\xbeikiju in Nihon \xc5\xa0okiju so biletri miti\xc4\x8dne dinastije nato zdru\xc5\xbeene v en dolgi rod cesarjev._NEWLINE_D\xc5\xbeinmujev tradicionalni grob je blizu Unebijame v Ka\xc5\xa1ihari.'